Når man skriver en ansøgning til en opslået stilling, er det godt at arbejde med en struktur, der præsenterer det vigtige om dig først og med et klart fokus på det modtageren.

Strukturen i den 4-delte ansøgning er er med ca. 5 linjer i hver del, hvor man kort og konkret svarer på arbejdsspørgsmålet. Det vil give en ansøgning på 20 linjer, der skal sikre interesse for dig, og sikre at du kommer hele vejen rundt om det, der skal præsentere din profil.

## FØRSTE DEL Hvorfor er du relevant i denne stilling?

### EKSEMPEL:

”Planlægnings- og Udviklingsafdelingen i Sundhedsstaben beskæftiger sig med et område, som jeg vurderer i fremtiden, vil få endnu større politisk og faglig bevågenhed. Efter læsning af stillingsopslaget og samtale med Chefkonsulent Peter Nielsen ved jeg, at man i stillingen skal arbejde med analyseopgaver, formidling, og være med til at sikre fremdriften i projekter. Jeg ved i kraft af min erhvervserfaring, at det er noget, jeg brænder for og er god til.”

## ANDEN DEL Hvad er de faglige styrker i din profil?

### EKSEMPEL:

”I forhold til at optimere designprocesser og udviklingsopgaver hos ROCKFON vil jeg kunne spille en nøglerolle. I tidligere jobs har jeg været en drivkraft bag forenkling og optimering af forretningsgange gennem bedre udnyttelse af IT. Min systematiske tilgang gør mig i stand til at agere proaktivt i forhold til at afstemme forventninger og finde frem til en løsning, der kan implementeres. Jeg har nemt ved at tilegne IT-færdigheder og problemløse på egen hånd. Derudover er jeg superbruger i Adobe Illustrator og InDesign.”

## TREDJE DEL Hvilke personlige kvaliteter besidder du?

### EKSEMPEL:

”Som kollega er jeg loyal, pligtopfyldende og omgængelig, og jeg trives bedst i miljøer præget af gensidig respekt mellem kollegaer, arbejdsopgaver og øvrige interessenter.

Igennem min studietid er jeg været opsøgende over for nye bekendtskaber og været meget fokuseret på at skabe gode relationer til medstuderende og undervisere. Et fokus der har trænet mig i at arbejde på tværs af teams og organisationer.”

## FJERDE DEL Hvad kan du tilføje arbejdspladsen i denne stilling?

### EKSEMPEL:

”Fra mit arbejde i foreningsverdenen samt leder af den socialøkonomiske virksomhed Sumreorp, har jeg været i kontakt med mange tunge skæbner. En opgave, der har tydeliggjort værdien af socialt arbejde for mig og givet mig et solidt indblik i samarbejde med frivillige kræfter. Det er fantastisk at hjælpe et medmenneske videre i livet.

Jeg glæder mig til at kunne gøre en forskel sammen med jer!”